Dit het die druk in ons huishouding baie verlig omdat ons oudste al redelik selfstandig was toe die jongste gebore is. Al kon sy nie altyd verstaan dat die ou babatjie NOU gevoed moes word nie. Nou is dit lekker om vir haar hulp te vra met skoolwerk.
Noudat die oudste ‘n opregte tiener is, verander die prentjie byna uurliks! En ongelukkig vir haar het sy ‘n boeta met ‘n onblusbare terggees! Dis ook moeilik om vir kleinboet te laat verstaan dat hy en sy maatjies baie irriterend is vir ‘n tiener, want hy “speel net” met haar. Wat seker nog altyd die moeilikste is, is om hulle te laat verstaan dat hul elkeen so spesiaal en uniek is. En dat jy as ouer nie vir die een liewer is as die ander nie.
Wat vir my die lekkerste is van hul ouderdomsverskil is dat ons oudste verstaan as ek eers aandag aan die baba moet gee – ek borsvoed hom steeds. Hy is baie lief vir sy boetie, glad nie jaloers nie en deel sy speelgoed. Hy is ook baie besorg oor hom. Hy gesels baie met sy klein boetie en help met doeke weggooi, fopspeen soek en eettyd!!
Wenke: Spandeer afsonderlike kwaliteit tyd saam met beide kinders. ‘n Baba het baie aandag nodig, maar die oudste kind moet nie voel dat hy uitgesluit of afgeskeep word nie. Sê gereeld vir jou kinders dat jy lief is vir hulle.
Ons seun wat soveel ouer is verstaan ook as ek vir hom sê hy moet asseblief net so 10 min wag as ek met sy sussie besig is. Een van my vriendinne het ‘n tyd terug vir hom gevra of hy nie eerder ‘n alleen kind of dalk ‘n boetie wou hê nie. Sy antwoord was, ja hy wou graag ‘n boetie hê, maar toe kry hy ‘n sussie, en sy is baie beter.
Dit is vir my belangrik om nie te veel druk op hom te sit om na sy sussie te kyk ens. nie. Hy is ongelooflik verantwoordelik, en ‘n sagte siel. Maar hy is net ‘n kind en hy moet solank as moontlik kind bly.
Die lekkerste is dat my oudste ‘n regte helpertjie is en altyd op die uitkyk is vir wat sy boetie doen of nie mag doen nie. Hy is ook die een wat sy kleinboet vermaak en laat lag. Hulle twee is mal oor mekaar.
Wenke: Ek het my keuse om so lank te wag glad nie berou nie. Dit is ‘n keuse wat ons saam met die Here gemaak het en nie anders sou wou hê nie. Alles is vir my makliker met nommer 2. Ons is egter nog nie by die gevreesde potjie lesse nie. Maar die bottels, kossies, slapies, alles is baie makliker sover. Ek is ook baie rustiger en meer ervare. So baie keer wens ek ek kon eers ouma gewees het en dan ma. Mens het tog soveel meer geduld en tyd vir kinders as jy ‘n ouma is!